Његови најзначајнији поступци из тог времена везани су за битку за Вуковар. У писму, хитно посланом генералу Рашети, вођа европских посматрача Дирк-Јан ван Хутен затражио је 17. новембра 1991. да се посматрачима омогући улазак у Вуковар и да ЈНА гарантује сигурност женама и деци. Хрватска влада је са ванредне седнице упутила захтев Генералштабу ЈНА да направи тампон-зону, да би се спасило цивилно становништво и омогућило предузимање хуманитарних акција. Затражили су хитну евакуацију становника Вуковара, уз присутност посматрача међународног Црвеног крста. Следећег дана, 18. новембра, већи део Вуковара је пао.